Proti Dynamu premiéra Denisa Godlu

0 0

Vypredaná SLOVNAFT Arena dnes o 17:30 vzhliadne ďalší domáci zápas HC SLOVAN Bratislava. Druhým januárovým súperom je silné Dynamo Moskva!



Proti jednému z ašpirantov na zisk Gagarinovho pohára zažije premiéru v KHL brankár Denis Godla. Stále len deväťnásťročný talentovaný gólman dal o sebe vedieť na nedávnych juniorských majstrovstvách sveta v Kanade, kde patril medzi výrazné opory Slovenska v ťažení za bronzovými medailami a dokonca bol vyhlásený za najlepšieho brankára turnaja, najužitočnejšieho hráča šampionátu, nechýbal ani vo výbere All – Stars. Druhým brankárom je dnes Jaroslav Janus, Švéd Johan Backlund si pre ľahšie zranenie v dolnej časti tela pozrie meranie síl iba z tribúny.

Z obranných formácii vypadol po zrážke so súperovým útočníkom v tretej tretine uplynulého zápasu Tomáš Starosta, skúsený bek by však mal byť do utorka, kedy nastúpime proti Dinamu Minsk v poriadku. Dnes ho vedľa Lukáša Kozáka nahradí Ján Brejčák. Ostatné dvojice zostávajú v pôvodnom zložení – Michal Sersen, Patrik Luža – Cam Barker, Martin Štajnoch.

V útočných formáciach neprišlo oproti poslednému zápasu proti Soči k žiadnym zmenám. Prvý útok obstará trojica Ladislav Nagy – Tomáš Surový – Milan Bartovič. Strelec troch gólov v posledných troch zápasoch Libor Hudáček si zahrá s Michalom Vondrkom a Mattom Murleym. So slovinskými hokejistami Žigom Jegličom a Rokom Tičarom bude korčuľovať Peter Ölvecký. Vo štvrtej formácii je písané trio Andrej Kudrna, Andrej Šťastný a Mário Lunter. Do zápasú môže zasiahnuť aj Patrick White a Dominik Rehák.

Predpokladaná zostava: Godla (Janus) – Sersen, Luža, Nagy, Surový, Bartovič, - Barker, Štajnoch, Vondrka, Murley, Hudáček – Kozák, Brejčák, Jeglič, Tičar, Ölvecký – Rehák, White, Kudrna , Šťastný, Lunter.

Dnešné sprievodné aktivity počas zápasu:

Fotolab zóna: dnešný hosť Angels Cheerleaders, prvá prestávka - za sektorom A6

Strieľaj s Pohodou: prestávková súťaž, počas druhejprestávky

Nay Hamster Race: prestávková súťaž, počas prvej prestávky

Olympic Casino: vyhraj voucher v hodnote € 30, druhá prestávka

Centrálna Klubovňa: v prípade víťazstva Slovana jedno malé pivo pre všetkých majiteľov vstupeniek na dnešný zápas večer po zápase zadarmo.